Oʻzbekiston Respublikasi Prezidentligiga koʻrsatilgan nomzodni qoʻllab-quvvatlovchi imzolarni toʻplash va imzo varaqalari toʻgʻri toʻldirilganligini tekshirish tartibi toʻgʻrisidagi nizomni tasdiqlash haqida
(resolution, 2021-04-14)

Oʻzbekiston Respublikasi Saylov kodeksining 14 va 16-moddalariga muvofiq, Oʻzbekiston Respublikasi Markaziy saylov komissiyasi qaror qiladi: 1. Oʻzbekiston Respublikasi Prezidentligiga koʻrsatilgan nomzodni qoʻllab-quvvatlovchi imzolarni toʻplash va imzo varaqalari toʻgʻri toʻldirilganligini tekshirish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Markaziy saylov komissiyasining “Siyosiy partiyalar tomonidan imzolarni toʻplash va imzo varaqalari toʻgʻri toʻldirilganligini tekshirish tartibi toʻgʻrisidagi yoʻriqnomani tasdiqlash toʻgʻrisida” 2016-yil 23-sentabrdagi 740-son qarori oʻz kuchini yoʻqotgan deb hisoblansin. 3. Ushbu qaror Oʻzbekiston Respublikasi Markaziy saylov komissiyasining rasmiy veb-saytida, shuningdek, boshqa manbalarda eʼlon qilinsin. 4. Mazkur qarorning ijrosini nazorat qilish Oʻzbekiston Respublikasi Markaziy saylov komissiyasi raisining oʻrinbosari B. Kuchkarov zimmasiga yuklansin. Mazkur Nizom Oʻzbekiston Respublikasi Saylov kodeksining (bundan buyon matnda Saylov kodeksi deb yuritiladi) 38 va 39-moddalariga muvofiq siyosiy partiyalar tomonidan Oʻzbekiston Respublikasi Prezidentligiga koʻrsatilgan nomzodni qoʻllab-quvvatlovchi imzolarni toʻplash va imzo varaqalari (bundan buyon matnda imzo varaqalari deb yuritiladi) toʻgʻri toʻldirilganligini Oʻzbekiston Respublikasi Markaziy saylov komissiyasi (bundan buyon matnda MSK deb yuritiladi) tomonidan tekshirish tartibini belgilaydi. 1. Saylovda ishtirok etishiga ijozat berilgan siyosiy partiya Oʻzbekiston Respublikasi Prezidentligiga koʻrsatilgan nomzodni (bundan buyon matnda nomzod deb yuritiladi) qoʻllab-quvvatlab, Oʻzbekiston Respublikasi jami saylovchilarining umumiy soni kamida bir foizining imzosini toʻplashi kerak. Bitta maʼmuriy-hududiy tuzilmada (Qoraqalpogʻiston Respublikasi, viloyat, Toshkent shahri) siyosiy partiya tegishincha imzolar umumiy sonining koʻpi bilan sakkiz foizini toʻplashi mumkin. 2. Siyosiy partiya oʻzining vakolatli vakiliga MSK tomonidan roʻyxatga olinganlik toʻgʻrisida guvohnoma berilganidan keyingina nomzodni qoʻllab-quvvatlash yuzasidan saylovchilarning imzosini toʻplashga haqli. Bu sanaga qadar toʻplangan imzolar hisobga olinmaydi. 3. Saylovchilar imzolarini toʻplash uchun MSK siyosiy partiyaning vakolatli vakiliga mazkur Nizom ilovasiga muvofiq namunadagi imzo varaqalarining blankalarini beradi. Imzo varaqalari blankalari MSK tomonidan bosmaxona usulida, ikki tomonlama koʻrinishda tayyorlanadi. Imzo varaqalari blankalari har bir siyosiy partiyaga Oʻzbekiston Respublikasining barcha saylovchilari umumiy sonining 1,4 foizi hisobida beriladi. Siyosiy partiyalar soʻroviga koʻra, imzo toʻplash uchun qoʻshimcha imzo varaqalari blankalari berilishi mumkin. 4. Imzolar toʻplanishini tashkil etish uchun siyosiy partiyalarning tuman, shahar kengashlari va ijroiya qoʻmitalari aʼzolari yoxud partiyalarning tuman, shahar tashkilotlari devoni shtatidagi xodimlari orasidan masʼul shaxslar tayinlanadi. Shuningdek, siyosiy partiyalar boshlangʻich tashkilotlari rahbarlari ham imzolar toʻplashni uyushtirishi mumkin. 5. Saylovchilar bitta yoki bir nechta nomzodlarni qoʻllab-quvvatlab imzo qoʻyishga haqli. Bunda saylovchi oʻz familiyasini, ismini, otasining ismini, tugʻilgan yilini (yoshi oʻn sakkizda boʻlsa, qoʻshimcha ravishda tugʻilgan kuni va oyini), yashash joyi manzilini, pasport yoxud identifikatsiya ID-kartasining seriyasi va tartib raqamini, shuningdek, imzo qoʻygan sanani koʻrsatadi. Mazkur maʼlumotlar qoʻlda yozib kiritiladi. Imzo varaqasiga oʻz imzosini qoʻyadigan saylovchi toʻgʻrisidagi maʼlumotlar saylovchining iltimosiga koʻra imzo toʻplashni amalga oshirayotgan shaxs tomonidan kiritilishi mumkin. Biroq, imzoni aynan saylovchining oʻzi qoʻyadi. 6. Saylovchilarning imzosini toʻplash ish, xizmat, oʻqish, yashash joyida, saylovoldi tadbirlarida, shuningdek, tashviqot yuritish va imzo toʻplash qonun bilan taqiqlanmagan boshqa joylarda amalga oshiriladi. Imzo toʻplayotgan shaxs tomonidan saylovchilarni majburlash va oʻziga ogʻdirib olishning har qanday shakli qonunda belgilangan javobgarlikka sabab boʻladi. 7. Imzo varaqasi imzoni toʻplagan shaxs tomonidan oʻz familiyasi, ismi, otasining ismi koʻrsatilgan holda imzolanadi, shuningdek, tegishli siyosiy partiyaning tuman, shahar tuzilmasi rahbari tomonidan muhr bosib tasdiqlanadi. 8. Imzo toʻplash tamomlanganidan soʻng siyosiy partiyaning vakolatli vakili Qoraqalpogʻiston Respublikasi, viloyatlar va Toshkent shahri boʻyicha alohida-alohida qilib tikilgan imzo varaqalarini MSKga topshiradi. 9. MSKga tekshirish uchun jami saylovchilar umumiy sonining kamida bir foizi miqdorida imzolar taqdim etilishi lozim. Agar siyosiy partiyalar tomonidan jami saylovchilar umumiy sonining bir foizidan koʻproq imzolar toʻplangan boʻlsa, qolgan imzo varaqalari siyosiy partiyada zaxira sifatida qoldiriladi. 10. Siyosiy partiyalar taqdim etgan imzo varaqalarining toʻgʻri toʻldirilganligi MSK tomonidan besh kunlik muddatda tekshiriladi. 11. MSK tekshiruv oʻtkaziladigan vaqt va joy haqida siyosiy partiyalarni oldindan xabardor qiladi. 12. Siyosiy partiyalarning vakolatli vakillari imzo varaqalari toʻgʻri toʻldirilganligining MSK tomonidan tekshirilishi jarayonida ishtirok etadi. 13. MSK imzo varaqalari toʻgʻri toʻldirilganligini tekshiruvchi Ekspert guruhini (bundan buyon matnda Ekspert guruhi deb yuritiladi) tuzishi mumkin. Ekspert guruhi tarkibiga ichki ishlar organlarining, adliya organlarining mutaxassislari, shuningdek, xatshunos ekspertlari, fuqarolik jamiyati institutlari vakillari jalb etiladi. 14. Saylovchilar imzolari zarur sonining kamida oʻn besh foizi va imzo varaqalariga imzolarini qoʻygan saylovchilar toʻgʻrisidagi tegishli maʼlumotlar tekshirilishi lozim. 15. Tekshirish uchun saylovchilarning har bir nomzodni qoʻllab-quvvatlab berilgan imzolari bir xil miqdorda, har bir maʼmuriy-hududiy tuzilmadan (Qoraqalpogʻiston Respublikasi, viloyat, Toshkent shahridan) teng nisbatda tanlab olinadi. 16. Imzo varaqalarini tekshirishda Ekspert guruhi aʼzolari: kasbiy odob qoidalariga rioya qilishi; zimmasiga yuklatilgan vazifalarni qonun hujjatlarida va ichki hujjatlarda belgilangan oʻz lavozim vakolatlari doirasida xolisona, vijdonan, sifatli bajarishi; xabarlar va xizmat axborotini taqdim etish boʻyicha MSKda belgilangan qoidalarga rioya qilishi kerak. 17. Ekspert guruhi aʼzolari imzo varaqasining toʻgʻri toʻldirilganligiga, tuzatishlarga yoʻl qoʻyilganiga, oʻchirib yozilgan tuzatishlar borligiga, turli shaxslar tomonidan toʻldirilganligiga, oʻxshash imzolar borligiga, tasdiqlangan tuzatishlar borligiga eʼtibor bergan holda har bir imzo varaqasini koʻzdan kechiradi. 18. Vizual tekshiruvda nuqsonlar yoki shubhali holatlar aniqlangan imzo varaqalari puxtaroq, shu jumladan maxsus asboblar yordamida tekshirish uchun saralab olinadi. 19. Quyidagi imzolar haqiqiy emas deb topiladi: siyosiy partiya vakolatli vakiliga MSK tomonidan roʻyxatga olinganlik toʻgʻrisida guvohnoma berilgunga qadar toʻplangan imzolar; imzo varaqasidagi saylovchi toʻgʻrisidagi maʼlumotlar saylovchining oʻzi yoki saylovchilar imzolarini toʻplagan masʼul shaxs tomonidan kiritilmasdan qoʻyilgan imzolar; saylash huquqiga ega boʻlmagan shaxslar tomonidan qoʻyilgan imzolar; imzo varaqasida koʻrsatilishi lozim boʻlgan maʼlumotlardan birortasi koʻrsatilmasdan qoʻyilgan, shu jumladan sanasi koʻrsatilmasdan qoʻyilgan imzolar; boshqa shaxsning nomidan qoʻyilgan imzolar; MSK tomonidan berilgan imzo varaqalaridan boshqa imzo varaqalarida qoʻyilgan imzolar; saylovchining imzosi va u haqda maʼlumotlar qalam yoki yozuv quroli hisoblanmaydigan boshqa vositalar bilan kiritilgan imzolar; imzo varaqasida koʻrsatilishi lozim boʻlgan maʼlumotlarga tuzatishlar kiritilgan holda qoʻyilgan imzolar, basharti ushbu tuzatishlar saylovchi yoki imzo varaqasini tasdiqlovchi shaxslar tomonidan qoʻshimcha imzo bilan tasdiqlanmagan boʻlsa. 20. Agar MSK tomonidan tanlab olingan imzo varaqalarining chorak qismidan koʻprogʻini tekshirish natijasida imzo varaqalari qonun buzilgan holda tuzilganligi aniqlansa: mazkur imzo varaqalari siyosiy partiyaning vakolatli vakiliga qaytariladi va unga kamchiliklarni bartaraf etish uchun ikki kunlik muddat beriladi; siyosiy partiya tomonidan MSKga taqdim etilgan barcha imzo varaqalari tekshiriladi. 21. Siyosiy partiyalar tomonidan imzo varaqalaridagi kamchiliklar ikki kunlik muddatda bartaraf etilmasa yoxud qoʻshimcha imzo varaqalari taqdim etilmasa, barcha topshirilgan imzo varaqalaridan haqiqiy deb topilganlari inobatga olinadi. 22. MSKga kamchiliklari bartaraf etilib (qoʻshimcha toʻplanib), taqdim etilgan imzo varaqalari toʻliq tekshiriladi va ularning haqiqiy deb topilganlari aniqlanadi. 23. Mazkur Nizomning 20 va 22-bandlarida nazarda tutilgan oldindan taqdim etilgan va qoʻshimcha taqdim etilgan imzo varaqalarining haqiqiy deb topilganlari qoʻshiladi. Agar qoʻllab-quvvatlovchi saylovchilarning imzolari soni jami saylovchilar umumiy sonining bir foizidan yana oz boʻlib chiqsa, mazkur imzo varaqalari toʻligʻicha haqiqiy emas deb topiladi va MSK siyosiy partiya tomonidan koʻrsatilgan nomzodni roʻyxatga olishni rad etadi. 24. Tekshiruv yakunlangach, nomzodni yoqlab berilgan imzo varaqalarini taqdim etgan har bir siyosiy partiya boʻyicha Ekspert guruhi tomonidan Imzo varaqalari toʻgʻri toʻldirilganligini tekshirish yakunlari toʻgʻrisida xulosa (bundan buyon matnda Xulosa deb yuritiladi) tuziladi. Unda quyidagilar koʻrsatiladi: saylovchilar imzolari qoʻyilgan va taqdim etilgan imzo varaqalari soni; saylovchilarning tekshirilgan imzolari soni; saylovchilar imzolarining haqiqiy emas deb topilgan soni. 25. Xulosaning qalamda toʻldirilishiga va unga biron-bir tuzatishlar kiritilishiga yoʻl qoʻyilmaydi. 26. Xulosaning nusxasi siyosiy partiyaning vakolatli vakiliga beriladi. 27. Ekspert guruhi xulosalari MSK tomonidan tegishli qaror qabul qilinishi uchun asos boʻlib xizmat qiladi. 28. Imzolarni takroran tekshirish Oʻzbekiston Respublikasi Prezidentligiga nomzodni roʻyxatga olishni rad etish toʻgʻrisida MSKning qarori qabul qilinganidan soʻng, Oʻzbekiston Respublikasi Oliy sudining qarori asosida amalga oshiriladi. 29. Ekspert guruhining xulosasi asosida MSK Oʻzbekiston Respublikasi Saylov kodeksining 64-moddasiga muvofiq quyidagilardan biri toʻgʻrisida qaror qabul qiladi: nomzodni roʻyxatga olish toʻgʻrisida — siyosiy partiya tomonidan taqdim etilgan hujjatlar qonun talablariga muvofiq kelsa; nomzodni roʻyxatga olishni rad etish toʻgʻrisida — siyosiy partiya tomonidan taqdim etilgan hujjatlar qonun talablariga muvofiq kelmasa. 30. MSKning qarorlari ustidan ushbu qarorlar qabul qilingan kundan eʼtiboran besh kun ichida Oʻzbekiston Respublikasi Oliy sudiga shikoyat qilinishi mumkin.